Document ID: 32014R0003

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 3/2014 ΤΗΣ ΕΠΙΤΡΟΠΉΣ
της 24ης Οκτωβρίου 2013
που συμπληρώνει τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις λειτουργικής ασφάλειας των οχημάτων για την έγκριση δίκυκλων ή τρίκυκλων οχημάτων και τετράκυκλων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (1), και ιδίως το άρθρο 18 παράγραφος 3, το άρθρο 20 παράγραφος 2, το άρθρο 22 παράγραφος 5 και το άρθρο 54 παράγραφος 3,
Εκτιμώντας τα ακόλουθα:
(1)
Η εσωτερική αγορά περιλαμβάνει έναν χώρο χωρίς εσωτερικά σύνορα εντός του οποίου πρέπει να εξασφαλίζεται η ελεύθερη κυκλοφορία αγαθών, προσώπων, υπηρεσιών και κεφαλαίων. Για τον σκοπό αυτό, εφαρμόζεται συνολική έγκριση τύπου ΕΕ και ένα ενισχυμένο σύστημα εποπτείας της αγοράς για οχήματα κατηγορίας L και τα συστήματα, τα κατασκευαστικά στοιχεία και τις χωριστές τεχνικές μονάδες τους, όπως ορίζονται στον κανονισμό (ΕΕ) αριθ. 168/2013.
(2)
Ο όρος «οχήματα κατηγορίας L» καλύπτει ένα ευρύ φάσμα τύπων ελαφρών οχημάτων με δύο, τρεις ή τέσσερις τροχούς, π.χ. μηχανοκίνητα ποδήλατα, δίκυκλα και τρίκυκλα μοτοποδήλατα, δίκυκλες και τρίκυκλες μοτοσικλέτες, μοτοσικλέτες με καλάθι και τετράτροχα οχήματα (τετράκυκλα), όπως τετράτροχες μοτοσικλέτες (quad) για χρήση εντός δρόμου και τετράτροχα μικροαυτοκίνητα (quadri-mobile).
(3)
Με την απόφαση 97/836/ΕΚ του Συμβουλίου (2), η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη, σχετικά με την έγκριση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»).
(4)
Με την απόφαση 97/836/ΕΚ, η Ένωση προσχώρησε επίσης στους κανονισμούς της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) αριθ. 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 και 102.
(5)
Η Ένωση προσχώρησε στον κανονισμό ΟΕΕ/ΗΕ αριθ. 110 σχετικά με την έγκριση ειδικών εξαρτημάτων των μηχανοκίνητων οχημάτων που χρησιμοποιούν πεπιεσμένο φυσικό αέριο (ΠΦΑ) στο σύστημα προώθησής τους και οχημάτων όσον αφορά την εγκατάσταση ειδικών εξαρτημάτων εγκεκριμένου τύπου για τη χρήση πεπιεσμένου φυσικού αερίου (ΠΦΑ) στο σύστημα προώθησής τους. Με την απόφαση 2000/710/ΕΚ του Συμβουλίου (3), η Ένωση προσχώρησε επίσης στον κανονισμό ΟΕΕ/ΗΕ αριθ. 67 περί εγκρίσεως τύπου ειδικών εξαρτημάτων των μηχανοκίνητων οχημάτων που χρησιμοποιούν υγραέρια στο σύστημά τους πρόωσης.
(6)
Οι κατασκευαστές κάνουν αίτηση για έγκριση τύπου για οχήματα κατηγορίας L, τα συστήματα, κατασκευαστικά στοιχεία και χωριστές τεχνικές μονάδες αυτών σύμφωνα με τον κανονισμό (ΕΕ) αριθ. 168/2013. Στη νομοθεσία της Ένωσης οι περισσότερες απαιτήσεις για τα μέρη του οχήματος λαμβάνονται από τους αντίστοιχους κανονισμούς ΟΕΕ/ΗΕ. Οι κανονισμοί ΟΕΕ/ΗΕ τροποποιούνται διαρκώς, ανάλογα με την τεχνολογική πρόοδο και οι σχετικοί κανονισμοί της Ένωσης πρέπει τακτικά να ενημερώνονται ανάλογα. Για να αποφευχθεί αυτή η αλληλοεπικάλυψη, η ομάδα υψηλού επιπέδου CARS 21 συνέστησε (4) την αντικατάσταση των διάφορων οδηγιών της Ένωσης μέσω ενσωμάτωσης και υποχρεωτικής εφαρμογής των αντίστοιχων κανονισμών ΟΕΕ/ΗΕ στο ενωσιακό δίκαιο.
(7)
Η δυνατότητα εφαρμογής κανονισμών ΟΕΕ/ΗΕ δυνάμει της ενωσιακής νομοθεσίας που προβλέπει την ενσωμάτωση των εν λόγω κανονισμών ΟΕΕ/ΗΕ για τον σκοπό της έγκρισης τύπου οχήματος ΕΕ προβλέπεται στον κανονισμό (ΕΕ) αριθ. 168/2013. Βάσει του εν λόγω κανονισμού, η έγκριση τύπου σύμφωνα με τους κανονισμούς ΟΕΕ/ΗΕ που ισχύουν σε υποχρεωτική βάση θεωρείται ως έγκριση τύπου ΕΕ, σύμφωνα με τον εν λόγω κανονισμό και τις κατ’ εξουσιοδότηση και εκτελεστικές πράξεις του.
(8)
Η υποχρεωτική εφαρμογή των κανονισμών ΟΕΕ/ΗΕ βοηθά στην αποφυγή της αλληλοεπικάλυψης, όχι μόνο των τεχνικών απαιτήσεων αλλά και των διαδικασιών πιστοποίησης και των διοικητικών διαδικασιών. Επιπλέον, η έγκριση τύπου που βασίζεται κατευθείαν σε διεθνώς συμφωνηθέντα πρότυπα θα μπορούσε να βελτιώσει την πρόσβαση στην αγορά τρίτων χωρών, ιδίως εκείνων που είναι συμβαλλόμενα μέρη της αναθεωρημένης συμφωνίας του 1958, και με αυτό τον τρόπο να ενισχύσει την ανταγωνιστικότητα της βιομηχανίας της Ένωσης.
(9)
Είναι σκόπιμο να συμπεριληφθούν οι κανονισμοί ΟΕΕ/ΗΕ αριθ. 1, 3, 4, 6, 7, 8, 10, 14, 16, 17, 18, 19, 20, 23, 26, 28, 30, 31, 34, 37, 38, 39, 43, 44, 45, 46, 48, 53, 54, 55, 56, 57, 60, 62, 64, 67, 72, 74, 75, 76, 77, 78, 81, 82, 87, 90, 91, 97, 98, 99, 100, 104, 106, 110, 112, 113, 116, 119, 121, 122, 123 και 127 στον κατάλογο των κανονισμών ΟΕΕ/ΗΕ που ισχύουν σε υποχρεωτική βάση και παρατίθενται στο παράρτημα I του παρόντος κανονισμού.
(10)
Το άρθρο 22, και τα παραρτήματα II(B) και VIII του κανονισμού (ΕΕ) αριθ. 168/2013 θεσπίζουν απαιτήσεις λειτουργικής ασφάλειας. Οι απαιτήσεις σχετικά με τις σέλες και τα καθίσματα, την κατευθυντικότητα, τη συμπεριφορά στις στροφές και τη διάμετρο στροφής, τη δοκιμή αντοχής των συστημάτων, μερών και εξαρτημάτων ζωτικής σημασίας για τη λειτουργική ασφάλεια και την ακεραιότητα της δομής του οχήματος θεωρούνται υψίστης σημασίας για τη λειτουργική ασφάλεια ενός οχήματος κατηγορίας L, καθώς και οι απαιτήσεις για την ηλεκτρική ασφάλεια, οι οποίες προστέθηκαν προκειμένου να γίνει προσαρμογή στην τεχνική πρόοδο. Οι απαιτήσεις σχετικά με την πινακίδα μέγιστου ορίου ταχύτητας του οχήματος και τη θέση επί του οχήματος καθώς και σχετικά με τη διάταξη προστασίας σε περίπτωση ανατροπής έχουν εγκριθεί για να εξετάσουν τα ιδιαίτερα χαρακτηριστικά των οχημάτων κατηγορίας L7e-B που έχουν σχεδιαστεί για χρήση εκτός δρόμου, αλλά κινούνται επίσης σε ασφαλτοστρωμένους δημόσιους δρόμους.
(11)
Ο περιορισμός σε «τέσσερα» του λόγου της βοηθητικής ισχύος πρόωσης και της πραγματικής ισχύος ποδηλάτησης για τους κύκλους που έχουν σχεδιαστεί για ποδηλάτηση και ορίζονται στο παράρτημα XIX υπόκειται σε περαιτέρω επιστημονική έρευνα και αξιολόγηση. Όταν θα είναι διαθέσιμα επιστημονικά δεδομένα και στατιστικά στοιχεία για τα οχήματα που διατίθενται στην αγορά, ο προαναφερόμενος λόγος «τέσσερα» ενδέχεται να επανεξεταστεί σε μελλοντική αναθεώρηση του παρόντος κανονισμού.
(12)
Ο παρών κανονισμός εφαρμόζεται από την ημερομηνία εφαρμογής του κανονισμού (ΕΕ) αριθ. 168/2013,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ ΚΑΙ ΟΡΙΣΜΟΙ
Άρθρο 1
Αντικείμενο
Ο παρών κανονισμός θεσπίζει τις λεπτομερείς τεχνικές απαιτήσεις και διαδικασίες δοκιμής σχετικά με τη λειτουργική ασφάλεια για την έγκριση και την εποπτεία της αγοράς των οχημάτων κατηγορίας L και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά σύμφωνα με τον κανονισμό (ΕΕ) αριθ. 168/2013 και καθορίζει έναν κατάλογο των κανονισμών ΟΕΕ/ΗΕ και τις τροποποιήσεις αυτών.
Άρθρο 2
Ορισμοί
Εφαρμόζονται οι ορισμοί του κανονισμού (ΕΕ) αριθ. 168/2013. Επιπλέον, εφαρμόζονται οι ακόλουθοι ορισμοί:
1)
ως «όργανο ηχητικής προειδοποίησης» νοείται ένα σύστημα που εκπέμπει ένα ηχητικό σήμα που προορίζεται να δώσει προειδοποίηση για την παρουσία ή έναν ελιγμό ενός οχήματος σε μια επικίνδυνη κατάσταση της οδικής κυκλοφορίας, το οποίο αποτελείται από ένα ή περισσότερα στόμια εκπομπής ήχου που διεγείρονται από μια ενιαία πηγή ενέργειας ή από πολλά κατασκευαστικά στοιχεία το καθένα από τα οποία εκπέμπει ένα ηχητικό σήμα και λειτουργεί ταυτόχρονα ως αποτέλεσμα της ενεργοποίησης από ένα και μοναδικό χειριστήριο·
2)
ως «τύπος ηλεκτρικού οργάνου ηχητικής προειδοποίησης» νοούνται τα όργανα ηχητικής προειδοποίησης που δεν παρουσιάζουν μεταξύ τους βασικές διαφορές, ιδίως όσον αφορά τα ακόλουθα χαρακτηριστικά: εμπορικό σήμα ή ονομασία, αρχή λειτουργίας, είδος της παροχής ρεύματος (συνεχές ρεύμα, εναλλασσόμενο ρεύμα, πεπιεσμένος αέρας), εξωτερικό σχήμα του περιβλήματος, σχήμα και διαστάσεις του (των) διαφράγματος(-μάτων), σχήμα ή τύπος του (των) στομίου(-ων) εκπομπής ήχου, ονομαστικές συχνότητες ήχου, ονομαστική τάση τροφοδοσίας και, στην περίπτωση των συστημάτων προειδοποίησης που τροφοδοτούνται απευθείας από εξωτερική πηγή πεπιεσμένου αέρα, η ονομαστική πίεση λειτουργίας·
3)
ως «τύπος μηχανικού οργάνου ηχητικής προειδοποίησης» νοούνται τα όργανα ηχητικής προειδοποίησης που δεν παρουσιάζουν μεταξύ τους βασικές διαφορές, ιδίως όσον αφορά τα ακόλουθα χαρακτηριστικά: εμπορικό σήμα ή ονομασία, αρχή λειτουργίας, τύπος ενεργοποίησης, εξωτερικό σχήμα και μέγεθος της καμπάνας και εσωτερική κατασκευή·
4)
ως «τύπος οχήματος όσον αφορά την ηχητική προειδοποίηση» νοούνται οχήματα που δεν παρουσιάζουν μεταξύ τους διαφορές στα ακόλουθα ουσιώδη στοιχεία: αριθμός των οργάνων ηχητικής προειδοποίησης που είναι τοποθετημένα στο όχημα, τύπος(-οι) του (των) οργάνου(-ων) ηχητικής προειδοποίησης που είναι τοποθετημένο(-α) στο όχημα, στηρίγματα που χρησιμοποιούνται για την τοποθέτηση του (των) οργάνου(-ων) ηχητικής προειδοποίησης στο όχημα, θέση και προσανατολισμός του (των) οργάνου(-ων) ηχητικής προειδοποίησης στο όχημα, ακαμψία των μερών της δομής στην οποία είναι τοποθετημένο(-α) το (τα) όργανο(-α) ηχητικής προειδοποίησης και σχήμα και υλικά του αμαξώματος που σχηματίζουν το τμήμα του οχήματος που μπορεί να επηρεάσει τη στάθμη του ήχου που εκπέμπεται από το (τα) όργανο(-α) ηχητικής προειδοποίησης και μπορεί να έχει αποτέλεσμα αποκρύψεως·
5)
ως «αμάξωμα» νοείται η εξωτερική δομή του οχήματος με κινητήρα η οποία αποτελείται από φτερά, θύρες, κολώνες, πλευρικά τοιχώματα, οροφή, δάπεδο, εμπρόσθιο διάφραγμα, οπίσθιο διάφραγμα και/ή άλλα εξωτερικά πάνελ·
6)
ως «τύπος οχήματος όσον αφορά την πέδηση» νοούνται οχήματα τα οποία δεν διαφέρουν σε ουσιώδη στοιχεία, όπως η μέγιστη μάζα, η κατανομή της μάζας μεταξύ των αξόνων, η μέγιστη σχεδιαστική ταχύτητα του οχήματος, τα μεγέθη των ελαστικών και οι διαστάσεις των τροχών, καθώς και τα χαρακτηριστικά σχεδιασμού του συστήματος πέδησης και των εξαρτημάτων του·
7)
ως «τύπος οχήματος όσον αφορά την ηλεκτρική ασφάλεια» νοούνται οχήματα τα οποία δεν διαφέρουν σε ουσιώδη στοιχεία, όπως η θέση των αγώγιμων μερών και εξαρτημάτων ολόκληρου του ηλεκτρικού συστήματος που είναι εγκατεστημένο στο όχημα, η εγκατάσταση του ηλεκτρικού συστήματος μετάδοσης και του γαλβανικά συνδεδεμένου κεντρικού αγωγού υψηλής τάσης, καθώς και η φύση και το είδος του ηλεκτρικού συστήματος μετάδοσης και των γαλβανικά συνδεδεμένων εξαρτημάτων υψηλής τάσης·
8)
ως «λειτουργία πιθανής ενεργού οδήγησης» νοείται μια λειτουργία του οχήματος, όταν η άσκηση πίεσης στον επιταχυντήρα (ή η ενεργοποίηση αντίστοιχου ελέγχου) ή η απελευθέρωση του συστήματος πέδησης θα κάνει το ηλεκτρικό σύστημα κίνησης να κινήσει το όχημα·
9)
ως «πλέγμα» νοείται το μέρος που παρέχει προστασία από την άμεση επαφή με τα υπό τάση μέρη από οποιαδήποτε κατεύθυνση πρόσβασης·
10)
ως «αγώγιμη σύνδεση», νοείται η σύνδεση που χρησιμοποιεί ακροδέκτες προς μία εξωτερική παροχή ισχύος όταν είναι φορτισμένο το επαναφορτιζόμενο σύστημα αποθήκευσης ενέργειας (ΕΣΑΕ)·
11)
«ΕΣΑΕ», το επαναφορτιζόμενο σύστημα αποθήκευσης ηλεκτρικής ενέργειας που παρέχει ενέργεια για ηλεκτρική πρόωση·
12)
ως «σύστημα ζεύξης για τη φόρτιση του επαναφορτιζόμενου συστήματος αποθήκευσης ενέργειας (ΕΣΑΕ)» νοείται το ηλεκτρικό κύκλωμα που χρησιμοποιείται για τη φόρτιση του ΕΣΑΕ από μία εξωτερική παροχή ηλεκτρικής ισχύος, συμπεριλαμβανομένης της εισόδου του οχήματος·
13)
ως «άμεση επαφή» νοείται η επαφή προσώπων με υπό τάση μέρη·
14)
ως «ηλεκτρικό πλαίσιο» (σασί) νοείται ένα σύνολο από αγώγιμα μέρη ηλεκτρικά συνδεδεμένα μεταξύ τους, το δυναμικό τον οποίων λαμβάνεται ως αναφορά·
15)
ως «ηλεκτρικό κύκλωμα» νοείται ένα σύνολο συνδεδεμένων υπό τάση μερών, το οποίο είναι σχεδιασμένο να ενεργοποιείται ηλεκτρικά σε συνθήκες κανονικής λειτουργίας·
16)
«σύστημα μετατροπής ηλεκτρικής ενέργειας», ένα σύστημα που παράγει και παρέχει ηλεκτρική ενέργεια για ηλεκτρική πρόωση·
17)
ως «ηλεκτρικό σύστημα κίνησης» νοείται το ηλεκτρικό κύκλωμα που περιλαμβάνει τον/τους κινητήρες έλξης και μπορεί να περιλαμβάνει το ΕΣΑΕ, το σύστημα μετατροπής ηλεκτρικής ενέργειας, τους ηλεκτρονικούς μετατροπείς, τη σχετική καλωδίωση και ακροδέκτες και το σύστημα ζεύξης για τη φόρτιση του ΕΣΑΕ·
18)
ως «ηλεκτρονικός μετατροπέας» νοείται μία συσκευή ικανή να ελέγχει και/ή να μετατρέπει ηλεκτρικό ρεύμα για ηλεκτρική πρόωση·
19)
ως «θάλαμος» νοείται το μέρος που περιβάλλει τις εσωτερικές μονάδες και παρέχει προστασία από την άμεση επαφή από οποιαδήποτε κατεύθυνση πρόσβασης·
20)
ως «εκτεθειμένο αγώγιμο μέρος» νοείται το αγώγιμο μέρος, η επαφή με το οποίο γίνεται βάσει των διατάξεων του βαθμού προστασίας IPXXB και το οποίο ενεργοποιείται ηλεκτρικά υπό συνθήκες βλάβης της μόνωσης·
21)
ως «εξωτερική παροχή ηλεκτρικής ισχύος» νοείται μία παροχή ηλεκτρικής ισχύος εναλλασσόμενου ρεύματος (ΕΡ) ή συνεχούς ρεύματος (ΣΡ) που δεν βρίσκεται στο όχημα·
22)
ως «υψηλή τάση» νοείται η ταξινόμηση ενός ηλεκτρικού στοιχείου ή κυκλώματος, εφόσον η τάση λειτουργίας του είναι 60 V και ≤ 1 500 V ΣΡ ή 30 V και ≤ 1 000 V ΕΡ μέσης τετραγωνικής ρίζας (rms)·
23)
ως «κεντρικός αγωγός υψηλής τάσης» νοείται το ηλεκτρικό κύκλωμα, συμπεριλαμβανομένου του συστήματος ζεύξης για τη φόρτωση του ΕΣΑΕ που λειτουργεί με υψηλή τάση·
24)
ως «έμμεση επαφή» νοείται η επαφή προσώπων με εκτεθειμένα αγώγιμα μέρη·
25)
ως «υπό τάση μέρη» νοούνται τα αγώγιμα μέρη που πρόκειται να ενεργοποιηθούν ηλεκτρικά κατά την κανονική χρήση·
26)
ως «χώρος αποσκευών» νοείται ο χώρος στο όχημα για τις αποσκευές, που ορίζεται από την οροφή, το κάλυμμα, το δάπεδο, τα πλευρικά τοιχώματα, καθώς επίσης και από το πλέγμα και τον θάλαμο που προορίζεται για την προστασία του συστήματος ισχύος από την άμεση επαφή με υπό τάση μέρη, ο οποίος διαχωρίζεται από τον χώρο των επιβατών από το εμπρόσθιο διάφραγμα ή το οπίσθιο διάφραγμα·
27)
ως «σύστημα παρακολούθησης της αντίστασης μόνωσης επί του οχήματος» νοείται η συσκευή η οποία παρακολουθεί την αντίσταση μόνωσης μεταξύ των κεντρικών αγωγών υψηλής τάσης και του ηλεκτρικού πλαισίου·
28)
ως «συσσωρευτής έλξης ανοικτού τύπου» νοείται ένας συσσωρευτής υγρού τύπου που απαιτεί ανεφοδιασμό με νερό και παράγει αέρια υδρογόνου που απελευθερώνονται στην ατμόσφαιρα·
29)
ως «θάλαμος επιβατών», νοείται ο χώρος για τους επιβάτες που ορίζεται από την οροφή, το δάπεδο, τα πλευρικά τοιχώματα, τις θύρες, τα παράθυρα, το εμπρόσθιο διάφραγμα και το οπίσθιο διάφραγμα ή την οπίσθια πόρτα καθώς επίσης και από τα πλέγματα και τους θαλάμους που προορίζονται για την προστασία του συστήματος κίνησης από την άμεση επαφή με υπό τάση μέρη·
30)
ως «βαθμός προστασίας» νοείται η προστασία που παρέχει ένα πλέγμα/θάλαμος όσον αφορά την επαφή με υπό τάση μέρη μέσω μιας συσκευής δοκιμής, όπως είναι ένας δάκτυλος δοκιμής (IPXXB) ή ένα σύρμα δοκιμής (IPXXD)·
31)
ως «συσκευή αποσύνδεσης» νοείται η συσκευή για την απενεργοποίηση του ηλεκτρικού κυκλώματος κατά τη διεξαγωγή ελέγχων και λειτουργιών από το ΕΣΑΕ και τις στοίβες κυψελών καυσίμου·
32)
ως «στερεά μόνωση» νοείται η μόνωση των καλωδιώσεων που παρέχεται για την κάλυψη και προστασία των υπό τάση μερών από την άμεση επαφή από οποιαδήποτε κατεύθυνση πρόσβασης· τα καλύμματα για τη μόνωση των υπό τάση μερών των ακροδεκτών, και το βερνίκι ή βαφή που χρησιμοποιείται για μόνωση·
33)
ως «τάση λειτουργίας» νοείται η υψηλότερη τιμή της μέσης τετραγωνικής ρίζας (τιμή RMS ή ενεργός τιμή) της τάσης ηλεκτρικού κυκλώματος, που προσδιορίζεται από τον κατασκευαστή του οχήματος για κάθε χωριστό και γαλβανικά μονωμένο κύκλωμα, η οποία μπορεί να προκύψει μεταξύ οποιωνδήποτε αγώγιμων στοιχείων, σε συνθήκες ανοικτού κυκλώματος ή σε συνθήκες κανονικής λειτουργίας·
34)
ως «τύπος οχήματος όσον αφορά την αντοχή» νοούνται οχήματα τα οποία δεν διαφέρουν σε ουσιώδη στοιχεία, όπως τα γενικά χαρακτηριστικά σχεδιασμού, καθώς και οι εγκαταστάσεις κατασκευής και συναρμολόγησης του οχήματος και των εξαρτημάτων και οι διαδικασίες ελέγχου και διασφάλισης ποιότητας·
35)
ως «τύπος οχήματος όσον αφορά την εμπρόσθια και οπίσθια δομή προστασίας» νοούνται οχήματα τα οποία δεν διαφέρουν σε ουσιώδη στοιχεία, όπως το σχήμα και η θέση των δομών, εξαρτημάτων και/ή κατασκευαστικών στοιχείων που βρίσκονται στο εμπρόσθιο και οπίσθιο μέρος του οχήματος·
36)
ως «προβολή» νοείται η διάσταση μιας ακμής, όπως προσδιορίζεται σύμφωνα με την παράγραφο 2 του παραρτήματος 3 του κανονισμού ΟΕΕ/ΗΕ αριθ. 26 (5)
37)
ως «γραμμή δαπέδου» νοείται η γραμμή, όπως ορίζεται στην παράγραφο 2.4 του κανονισμού ΟΕΕ/ΗΕ αριθ. 26·
38)
ως «δομή οχήματος» νοούνται τα εξαρτήματα του οχήματος που περιλαμβάνουν το αμάξωμα, τα κατασκευαστικά στοιχεία, τα φτερά, τους βραχίονες, τη σύνδεση, τα ελαστικά, τους τροχούς, τους προφυλακτήρες των τροχών και τους υαλοπίνακες που αποτελούνται από υλικό με σκληρότητα τουλάχιστον 60 Shore (A)·
39)
ως «τύπος οχήματος όσον αφορά τους υαλοπίνακες, τους υαλοκαθαριστήρες και τις πλυντηρίδες ανεμοθώρακα, τις διατάξεις αποπάγωσης και αποθάμβωσης» νοούνται οχήματα τα οποία δεν διαφέρουν σε ουσιώδη στοιχεία όπως το σχήμα, το μέγεθος, το πάχος και τα χαρακτηριστικά του ανεμοθώρακα και την τοποθέτησή του, τα χαρακτηριστικά του συστήματος υαλοκαθαριστήρων και πλυντηρίδων ανεμοθώρακα και τα χαρακτηριστικά των διατάξεων αποπάγωσης και αποθόλωσης·
40)
ως «σύστημα υαλοκαθαριστήρων» νοείται το σύστημα που αποτελείται από μια διάταξη για τον καθαρισμό της εξωτερικής επιφάνειας του ανεμοθώρακα, μαζί με τα παρελκόμενα και τα χειριστήρια που απαιτούνται για την έναρξη και διακοπή λειτουργίας της διάταξης·
41)
ως «πεδίο καθαρισμού» νοείται η περιοχή (ή περιοχές) του ανεμοθώρακα που καθαρίζεται (ή καθαρίζονται) από τα λάστιχα των υαλοκαθαριστήρων, όταν το σύστημα υαλοκαθαρισμού λειτουργεί υπό φυσιολογικές συνθήκες·
42)
ως «σύστημα πλύσης ανεμοθώρακα» νοείται το σύστημα που αποτελείται από διατάξεις αποθήκευσης, μεταφοράς και εκτόξευσης υγρού στην εξωτερική επιφάνεια του ανεμοθώρακα, μαζί με τα απαραίτητα χειριστήρια για τη θέση σε λειτουργία και τη διακοπή λειτουργίας της διάταξης·
43)
ως «χειριστήριο πλύσης» νοείται η διάταξη με την οποία ο εκτοξευτήρας νερού ανεμοθώρακα ενεργοποιείται και απενεργοποιείται χειροκίνητα·
44)
ως «αντλία υγρού» νοείται η διάταξη μεταφοράς υγρού από τον ταμιευτήρα του συστήματος πλύσης στην εξωτερική επιφάνεια του ανεμοθώρακα·
45)
ως «ακροφύσιο» νοείται μια διάταξη που κατευθύνει το υγρό στον ανεμοθώρακα·
46)
ως «προετοιμασμένο για λειτουργία σύστημα» νοείται το σύστημα που ενεργοποιήθηκε κανονικά για ορισμένο χρονικό διάστημα και στο οποίο το υγρό μεταφέρθηκε μέσω της αντλίας και του σωλήνα και εξήλθε από το ακροφύσιο (ή τα ακροφύσια)·
47)
ως «καθαρισμένη περιοχή» νοείται η περιοχή που ήταν προηγουμένως λερωμένη και η οποία, αφού στεγνώσει εντελώς, δεν φέρει ίχνη σταγόνων ούτε ίχνη βρομιάς·
48)
ως «οπτική ζώνη Α» νοείται η ζώνη δοκιμής Α, όπως ορίζεται στην παράγραφο 2.2 του παραρτήματος 18 του κανονισμού αριθ. 43 της ΟΕΕ-ΗΕ 43 (6)·
49)
ως «γενικός διακόπτης του οχήματος» νοείται η διάταξη με την οποία τίθεται σε κανονική θέση λειτουργίας το επί του οχήματος σύστημα ηλεκτρονικών από τη θέση μη λειτουργίας, όπως συμβαίνει όταν το όχημα είναι σταθμευμένο και απουσιάζει ο οδηγός·
50)
ως «τύπος οχήματος όσον αφορά την αναγνώριση των χειριστηρίων, των ενδεικτικών λυχνιών και των δεικτών» νοούνται οχήματα τα οποία δεν διαφέρουν σε ουσιώδη στοιχεία, όπως ο αριθμός, η θέση και τα χαρακτηριστικά σχεδιασμού των χειριστηρίων, των ενδεικτικών λυχνιών και των δεικτών, καθώς και οι ανοχές του μηχανισμού μέτρησης του ταχυμέτρου, η τεχνική σταθερά του ταχυμέτρου, η απεικονιζόμενη περιοχή ταχυτήτων, η συνολική σχέση μετάδοσης, περιλαμβανομένων τυχόν μειωτήρων, στο ταχύμετρο και οι ελάχιστοι και μέγιστοι χαρακτηρισμοί μεγέθους των ελαστικών·
51)
ως «χειριστήριο» νοείται κάθε μέρος ή στοιχείο του οχήματος ενεργοποιούμενο απευθείας από τον οδηγό, το οποίο προκαλεί μεταβολή της κατάστασης ή της λειτουργίας του οχήματος ή ενός των μερών του·
52)
ως «ενδεικτική λυχνία» νοείται ένα οπτικό σήμα που δείχνει την ενεργοποίηση μιας διάταξης, την ορθή ή ελαττωματική λειτουργία ή κατάσταση ή τη μη λειτουργία·
53)
ως «δείκτης» νοείται μια διάταξη που πληροφορεί για την ορθή λειτουργία ή κατάσταση ενός συστήματος ή μέρους ενός συστήματος, παραδείγματος χάρη για τη στάθμη ή θερμοκρασία ενός υγρού·
54)
ως «ταχύμετρο» νοείται η διάταξη που δείχνει στον οδηγό την ταχύτητα του οχήματος ανά πάσα στιγμή·
55)
ως «οδόμετρο» νοείται μια συσκευή που δείχνει την απόσταση που διανύει ένα όχημα·
56)
ως «σύμβολο» νοείται ένα διάγραμμα από το οποίο αναγνωρίζεται ένα χειριστήριο, μια ενδεικτική λυχνία ή ένας δείκτης·
57)
ως «κοινός χώρος» νοείται μια συγκεκριμένη περιοχή στην οποία μπορεί να εμφανίζονται πάνω από μία ενδεικτική λυχνία, δείκτης, σύμβολο ή άλλες πληροφορίες·
58)
ως «τύπος οχήματος όσον αφορά την τοποθέτηση των διατάξεων φωτισμού» νοούνται οχήματα τα οποία δεν διαφέρουν σε ουσιώδη στοιχεία όπως οι διαστάσεις και το εξωτερικό σχήμα του οχήματος, καθώς και ο αριθμός, η θέση και τα χαρακτηριστικά σχεδιασμού των τοποθετημένων διατάξεων φωτισμού και διατάξεων φωτεινής σηματοδότησης·
59)
ως «διάταξη φωτισμού» νοείται λαμπτήρας με έγκριση τύπου ή αντανακλαστήρας με έγκριση τύπου·
60)
ως «διάταξη φωτεινής σηματοδότησης» νοείται μια διάταξη φωτισμού που μπορεί να χρησιμοποιηθεί για σηματοδότηση·
61)
ως «μοναδική (διάταξη φωτισμού)» νοείται διάταξη φωτισμού ή μέρος μιας διάταξης που έχει μία λειτουργία και μία φωτίζουσα επιφάνεια και μία ή περισσότερες πηγές φωτός· μπορεί να σημαίνει επίσης κάθε συγκρότημα δύο ανεξάρτητων ή ομαδοποιημένων διατάξεων φωτισμού, πανομοιότυπων ή μη, που έχουν την ίδια λειτουργία, εφόσον έχουν τοποθετηθεί με τρόπο ώστε οι προβολές των επιφανειών εκπομπής φωτός των διατάξεων φωτισμού σε ένα δεδομένο εγκάρσιο επίπεδο να καταλαμβάνουν τουλάχιστον το 60 % του μικρότερου ορθογωνίου παραλληλογράμμου στο οποίο εγγράφονται οι προβολές των εν λόγω επιφανειών εκπομπής φωτός·
62)
ως «επιφάνεια εκπομπής φωτός» μιας διάταξης φωτισμού νοείται το σύνολο ή μέρος της εξωτερικής επιφάνειας του διαφανούς υλικού, όπως αναφέρεται στην τεκμηρίωση έγκρισης τύπου· μπορεί να περιλαμβάνει ή να αποτελείται εξ ολοκλήρου από τη φωτίζουσα επιφάνεια και μπορεί επίσης να περιλαμβάνει την περιοχή στην οποία εγγράφεται πλήρως η διάταξη φωτισμού·
63)
ως «φωτίζουσα επιφάνεια» μιας διάταξης φωτισμού νοείται η επιφάνεια όπως ορίζεται στην παράγραφο 2.7 του κανονισμού ΟΕΕ/ΗΕ αριθ. 53 (7)·
64)
ως «ανεξάρτητη (διάταξη φωτισμού)» νοείται μια διάταξη φωτισμού που έχει χωριστή φωτίζουσα επιφάνεια, πηγή φωτός και περίβλημα·
65)
ως «ομαδοποιημένες (διατάξεις φωτισμού)» νοούνται οι διατάξεις φωτισμού που έχουν χωριστές φωτίζουσες περιοχές και πηγές φωτός, αλλά το ίδιο περίβλημα·
66)
ως «συνδυασμένες (διατάξεις φωτισμού)» νοούνται οι διατάξεις φωτισμού που έχουν χωριστές φωτίζουσες περιοχές αλλά κοινή πηγή φωτός και κοινό περίβλημα·
67)
ως «αμοιβαίως ενσωματωμένες (διατάξεις φωτισμού)» νοούνται οι διατάξεις φωτισμού που έχουν χωριστές πηγές φωτός ή μία μοναδική πηγή φωτός, οι οποίες λειτουργούν υπό διαφορετικές συνθήκες (π.χ. οπτικές, μηχανικές ή ηλεκτρικές διαφορές), με κοινές ή εν μέρει κοινές φωτίζουσες περιοχές και κοινό περίβλημα·
68)
ως «φανός πορείας» νοείται μια διάταξη που χρησιμεύει για να φωτίζει την οδό σε μεγάλη απόσταση έμπροσθεν του οχήματος (κύρια δέσμη)·
69)
ως «φανός διασταύρωσης» νοείται διάταξη που χρησιμεύει για να φωτίζει την οδό έμπροσθεν του οχήματος, χωρίς να θαμπώνει ή ενοχλεί τους οδηγούς που κινούνται στο αντίθετο ρεύμα ή άλλους χρήστες της οδού (δέσμη διασταύρωσης)·
70)
ως «εμπρόσθιος φανός θέσης» νοείται μια διάταξη που χρησιμεύει για να δείχνει την παρουσία του οχήματος εκ των έμπροσθεν·
71)
ως «φανός ημέρας» νοείται φανός που φωτίζει προς τα εμπρός και χρησιμοποιείται για να κάνει το όχημα να είναι ευκολότερα ορατό όταν κυκλοφορεί την ημέρα·
72)
ως «εμπρόσθιος φανός ομίχλης» νοείται μια διάταξη που χρησιμεύει για βελτίωση του φωτισμού της οδού σε περίπτωση ομίχλης, χιονόπτωσης, καταιγίδας ή νέφους σκόνης·
73)
ως «φανός δείκτη κατεύθυνσης» νοείται μια διάταξη που χρησιμοποιείται για να δείχνει στους άλλους χρήστες του οδικού δικτύου ότι ο οδηγός προτίθεται να αλλάξει κατεύθυνση προς τα δεξιά ή προς τα αριστερά·
74)
ως «σήμα κινδύνου» νοείται η ταυτόχρονη λειτουργία όλων των φανών δείκτη κατεύθυνσης ενός οχήματος για να επισημάνουν το γεγονός ότι το όχημα αποτελεί προσωρινά ιδιαίτερο κίνδυνο για τους άλλους χρήστες του οδικού δικτύου·
75)
ως «φανός πέδησης» νοείται διάταξη που χρησιμεύει για να δείχνει στους άλλους χρήστες του οδικού δικτύου όπισθεν του οχήματος ότι ο οδηγός του επενεργεί στο σύστημα πέδησης πορείας·
76)
ως «οπίσθιος φανός θέσης» νοείται μια διάταξη που χρησιμεύει για να δείχνει την παρουσία του οχήματος εκ των όπισθεν·
77)
ως «οπίσθιος φανός ομίχλης» νοείται μια διάταξη που χρησιμεύει για να καθιστά το όχημα πιο εύκολα ορατό από πίσω, σε περίπτωση ομίχλης, χιονόπτωσης, καταιγίδας ή νέφους σκόνης·
78)
ως «φανός οπισθοπορείας» νοείται μια διάταξη που χρησιμεύει για να φωτίζει τον δρόμο όπισθεν του οχήματος και για να δείχνει στους άλλους χρήστες του οδικού δικτύου ότι το όχημα οπισθοδρομεί ή είναι έτοιμο να οπισθοδρομήσει·
79)
ως «φανός οπίσθιας πινακίδας κυκλοφορίας» νοείται μια διάταξη που χρησιμοποιείται για τον φωτισμό του χώρου που προορίζεται για την οπίσθια πινακίδα κυκλοφορίας και αποτελείται από ένα ή περισσότερα οπτικά στοιχεία·
80)
ως «αντανακλαστήρας» νοείται μια διάταξη που χρησιμεύει για να δείχνει την παρουσία ενός οχήματος με αντανάκλαση του φωτός που προέρχεται από φωτεινή πηγή μη συνδεδεμένη με το όχημα, όταν ο παρατηρητής είναι τοποθετημένος πλησίον αυτής της φωτεινής πηγής, εκτός από αντανακλαστικές πινακίδες κυκλοφορίας ή πινακίδες περιορισμού ταχύτητας·
81)
ως «οπίσθιος αντανακλαστήρας» νοείται ένας αντανακλαστήρας που χρησιμεύει για να δείχνει την παρουσία του οχήματος εκ των όπισθεν·
82)
ως «πλευρικός αντανακλαστήρας» νοείται ένας αντανακλαστήρας που χρησιμεύει για να δείχνει την παρουσία του οχήματος πλευρικά·
83)
ως «φανός ένδειξης πλευράς» νοείται μια διάταξη που χρησιμεύει για να δείχνει την παρουσία του οχήματος πλευρικά·
84)
ως «άξονας αναφοράς» νοείται ο χαρακτηριστικός άξονας μιας διάταξης, όπως αναφέρεται στην τεκμηρίωση της έγκρισης τύπου του κατασκευαστικού στοιχείου για χρήση ως διεύθυνση αναφοράς (H = 0°, V = 0°) για τις γωνίες του πεδίου για φωτομετρικές μετρήσεις και κατά την τοποθέτηση του φανού στο όχημα·
85)
ως «κέντρο αναφοράς» νοείται η τομή του άξονα αναφοράς με την επιφάνεια εξόδου του φωτός, το κέντρο αναφοράς καθορίζεται από τον κατασκευαστή της διάταξης φωτισμού·
86)
ως «γεωμετρική ορατότητα» νοούνται οι γωνίες που καθορίζουν το τετράγωνο πεδίο στο οποίο η επιφάνεια εκπομπής φωτός της διάταξης φωτισμού είναι πλήρως ορατή, όταν οι σχετικές γωνίες (α κάθετη και β οριζόντια) μετρώνται στο εξωτερικό περίγραμμα της εμφανούς επιφάνειας και ο φανός παρατηρείται από μακριά, ωστόσο, εάν τυχόν εμπόδια βρίσκονται σε αυτό το πεδίο και επισκιάζουν εν μέρει την επιφάνεια εκπομπής φωτός, μπορεί να γίνει δεκτό εφόσον αποδεικνύεται ότι, ακόμη και με τέτοια εμπόδια, πληρούνται οι φωτομετρικές τιμές που απαιτούνται για την έγκριση τύπου της διάταξης φωτισμού ως κατασκευαστικού στοιχείου·
87)
ως «διάμηκες επίπεδο συμμετρίας του οχήματος» νοείται το επίπεδο συμμετρίας του οχήματος ή, αν το όχημα δεν είναι συμμετρικό, το κατακόρυφο διάμηκες επίπεδο που διέρχεται από το μέσο των αξόνων του οχήματος·
88)
ως «ενδεικτική λυχνία λειτουργίας» νοείται ένα οπτικό, ηχητικό ή οποιοδήποτε άλλο ισοδύναμο σήμα που δείχνει ότι μια διάταξη φωτισμού έχει τεθεί σε λειτουργία και αν λειτουργεί σωστά ή όχι·
89)
ως «ενδεικτική λυχνία κλειστού κυκλώματος» νοείται μια ενδεικτική λυχνία που δείχνει ότι μια διάταξη έχει τεθεί σε λειτουργία, αλλά δεν δείχνει αν λειτουργεί σωστά ή όχι·
90)
ως «τύπος οχήματος όσον αφορά την οπίσθια ορατότητα» νοούνται οχήματα τα οποία δεν διαφέρουν σε ουσιώδη στοιχεία, όπως οι διαστάσεις και το εξωτερικό σχήμα του οχήματος, καθώς και ο αριθμός, η θέση και τα χαρακτηριστικά σχεδιασμού των τοποθετημένων συσκευών έμμεσης όρασης·
91)
ως «τύπος οχήματος όσον αφορά τη διάταξη προστασίας σε περίπτωση ανατροπής» νοούνται οχήματα τα οποία δεν διαφέρουν σε ουσιώδη στοιχεία, όπως η δομή του οχήματος, βασικός σκοπός της οποίας είναι να μετριάζει ή να αποτρέπει τον κίνδυνο σοβαρού τραυματισμού των επιβατών του οχήματος που προκαλείται από ανατροπή του οχήματος κατά την κανονική χρήση·
92)
ως «ζώνη απελευθερώσεως» νοείται ο χώρος που καταλαμβάνεται από ένα αρσενικό ανδρείκελο 50ού εκατοστημορίου που αντιπροσωπεύεται από την ανθρωπόμορφη διάταξη δοκιμής Hybrid III στην κανονική θέση καθημένων σε όλες τις θέσεις καθημένων·
93)
ως «τύπος οχήματος όσον αφορά τις αγκυρώσεις των ζωνών ασφαλείας και τις ζώνες ασφαλείας» νοούνται τα οχήματα τα οποία δεν διαφέρουν σε ουσιώδη στοιχεία όπως η κύρια κατασκευή του οχήματος και τα χαρακτηριστικά σχεδιασμού, καθώς και στις αγκυρώσεις των ζωνών ασφαλείας και τον αριθμό, τη θέση και τη διαμόρφωση των τοποθετημένων ζωνών ασφαλείας·
94)
ως «σύστημα ρύθμισης» νοείται η διάταξη που επιτρέπει στα εξαρτήματα του καθίσματος να ρυθμίζονται προκειμένου να επιτευχθεί μια θέση καθημένου που είναι προσαρμοσμένη στη μορφολογία του επιβάτη, περιλαμβανομένων των διαμήκων, κατακόρυφων και/ή γωνιακών ρυθμίσεων·
95)
ως «σύστημα μετατόπισης» νοείται σύστημα ρύθμισης και κλειδώματος που περιλαμβάνει μια αναδιπλούμενη πλάτη καθίσματος τοποθετημένη σε καθίσματα μπροστά από τα άλλα καθίσματα, το οποίο επιτρέπει στους επιβάτες να έχουν πρόσβαση και να εξέρχονται από τα εν λόγω οπίσθια καθίσματα, όταν δεν υπάρχουν θύρες που γειτνιάζουν με την εν λόγω οπίσθια σειρά καθισμάτων·
96)
ως «σέλα» νοείται μια θέση καθημένου στην οποία ο αναβάτης ή ο επιβάτης κάθεται καβάλα·
97)
ως «κάθισμα» νοείται μια θέση καθημένων η οποία δεν είναι σέλα και η οποία έχει μια πλάτη καθίσματος που προσφέρει στήριξη για την πλάτη του οδηγού ή του συνοδηγού·
98)
ως «πλάτη καθίσματος» νοείται ένα δομικό στοιχείο πίσω από το σημείο R της θέσης καθημένων σε ύψος πάνω από 450 mm, μετρούμενο από το κατακόρυφο επίπεδο που διέρχεται από το σημείο R στο οποίο μπορεί να ακουμπήσει εντελώς η πλάτη ενός καθημένου ατόμου·
99)
ως «αρσενικό ανδρείκελο 50ού εκατοστημορίου» νοείται η φυσική ανθρωπόμορφη διάταξη δοκιμής που έχει καθορισμένες διαστάσεις και μάζες ή ένα εικονικό μοντέλο, που αντιπροσωπεύουν και τα δύο το σώμα ενός μέσου άνδρα·
100)
ως «πραγματική αγκύρωση ζώνης ασφαλείας» νοείται ένα σημείο της δομής του οχήματος ή της δομής του καθίσματος ή οποιοδήποτε άλλο μέρος του οχήματος στο οποίο πρέπει να τοποθετηθεί υλικά ένα συγκρότημα ζώνης ασφαλείας·
101)
ως «αποτελεσματική αγκύρωση ζώνης ασφαλείας» νοείται ένα σαφώς καθορισμένο σημείο στο όχημα το οποίο έχει επαρκώς άκαμπτες ιδιότητες, ώστε να αλλάζει την όδευση, την πορεία και την κατεύθυνση μιας ζώνης ασφαλείας που χρησιμοποιείται από τον επιβάτη του οχήματος και περιλαμβάνει το σημείο που βρίσκεται πλησιέστερα σε εκείνο το τμήμα του ιμάντα που είναι σε πραγματική και άμεση επαφή με τον χρήστη·
102)
ως «εμπρόσθια θέση καθημένων» νοείται μια μονή πρόσθια θέση καθημένων, η οποία μπορεί να ομαδοποιηθεί σε μια σειρά από πολλές άλλες θέσεις καθημένων·
103)
ως «οπίσθια θέση καθημένων» νοείται μια μονή θέση καθημένων που βρίσκεται πλήρως πίσω από τη γραμμή μιας εμπρόσθιας θέσης καθημένων και η οποία μπορεί να ομαδοποιηθεί σε μια σειρά από πολλές θέσεις καθημένων·
104)
ως «γραμμή αναφοράς κορμού» νοείται η γραμμή κορμού, όπως ορίζεται από τον κατασκευαστή του οχήματος για κάθε θέση καθημένων και προσδιορίζεται σύμφωνα με το παράρτημα 3 του κανονισμού ΟΕΕ/ΗΕ αριθ. 17 (8)·
105)
ως «γωνία κορμού» νοείται η γωνία μεταξύ της κατακόρυφης και της γραμμής του κορμού·
106)
ως «θέση σχεδιασμού» νοείται η θέση στην οποία μπορεί να ρυθμιστεί μια διάταξη όπως ένα κάθισμα, με τρόπο ώστε όλες οι σχετικές ρυθμίσεις να ανταποκρίνονται όσο το δυνατόν περισσότερο σε μια συγκεκριμένη θέση·
107)
ως «ISOFIX» νοείται ένα σύστημα σύνδεσης των συστημάτων συγκράτησης για παιδιά στα οχήματα, το οποίο διαθέτει δύο άκαμπτες αγκυρώσεις οχήματος, δύο αντίστοιχες άκαμπτες συνδέσεις στο σύστημα συγκράτησης για παιδιά και ένα μέσο για τον περιορισμό της περιστροφής γύρω από τον εγκάρσιο άξονα του συστήματος συγκράτησης για παιδιά·
108)
ως «τύπος οχήματος όσον αφορά τις θέσεις καθημένων» νοούνται οχήματα που δεν παρουσιάζουν μεταξύ τους διαφορές σε ουσιώδη στοιχεία, όπως το σχήμα, η θέση και ο αριθμός των θέσεων ή σελών·
109)
ως «θηλυκό ανδρείκελο 5ου εκατοστημορίου» νοείται η φυσική ανθρωπόμορφη διάταξη δοκιμής που έχει καθορισμένες διαστάσεις και μάζες ή ένα εικονικό μοντέλο, που αντιπροσωπεύουν και τα δύο το σώμα μιας μικρόσωμης γυναίκας·
110)
ως «τύπος οχήματος όσον αφορά την κατευθυντικότητα, τη συμπεριφορά στις στροφές και τη διάμετρο στροφής» νοούνται οχήματα που δεν παρουσιάζουν μεταξύ τους διαφορές σε ουσιώδη στοιχεία, όπως τα χαρακτηριστικά σχεδιασμού του μηχανισμού διεύθυνσης, της διάταξης οπισθοπορείας και των διαφορικών αναστολής, εφόσον οι εν λόγω διατάξεις έχουν τοποθετηθεί στο όχημα·
111)
ως «κύκλος στροφής» νοείται ο κύκλος εντός του οποίου βρίσκονται οι προβολές στο επίπεδο του εδάφους όλων των σημείων του οχήματος, εκτός από τα κάτοπτρα οδήγησης, όταν το όχημα κινείται σε κύκλο·
112)
ως «ασυνήθιστοι κραδασμοί» νοούνται κραδασμοί που διαφέρουν ουσιαστικά από τους κανονικούς και διαρκείς κραδασμούς, χαρακτηρίζονται από μία ή περισσότερες ακούσιες απότομες αυξήσεις του εύρους των κραδασμών και οδηγούν σε αυξημένες δυνάμεις διεύθυνσης που δεν είναι σταθερής ή προβλέψιμης φύσεως·
113)
ως «τύπος οχήματος όσον αφορά την τοποθέτηση των ελαστικών» νοούνται οχήματα τα οποία δεν διαφέρουν σε ουσιώδη στοιχεία όπως οι τύποι ελαστικών, ο ελάχιστος και ο μέγιστος χαρακτηρισμός μεγέθους ελαστικών, οι διαστάσεις και οι αποκλίσεις των τροχών, καθώς και οι δυνατότητες ως προς την ταχύτητα και το φορτίο που είναι κατάλληλες για τοποθέτηση, καθώς και τα χαρακτηριστικά των τοποθετημένων προφυλακτήρων τροχών·
114)
ως «εκκεντρότητα τροχού» νοείται η απόσταση από το μέτωπο στερέωσης της πλήμνης έως τον κεντρικό άξονα της ζάντας·
115)
ως «εφεδρική μονάδα προσωρινής χρήσης» νοείται μια μονάδα με ελαστικό διαφορετικό από εκείνα που πρέπει να τοποθετούνται στο όχημα για κανονικές συνθήκες οδήγησης, το οποίο προορίζεται μόνο για προσωρινή χρήση υπό περιορισμένες συνθήκες οδήγησης·
116)
ως «μέγιστο ονομαστικό φορτίο» νοείται η μάζα την οποία μπορεί να μεταφέρει ένα ελαστικό, όταν λειτουργεί σύμφωνα με τις απαιτήσεις που διέπουν τη χρήση και έχουν καθοριστεί από τον κατασκευαστή του ελαστικού, εκφραζόμενη ως αριθμός δείκτη φορτίου·
117)
ως «δείκτης φορτίου» νοείται ένας αριθμός που συνδέεται με το μέγιστο ονομαστικό φορτίο του ελαστικού και έχει σχέση με τον ορισμό της παραγράφου 2.26 του κανονισμού ΟΕΕ/ΗΕ αριθ. 75 (9), της παραγράφου 2.28 του κανονισμού ΟΕΕ/ΗΕ αριθ. 30 (10), της παραγράφου 2.27 του κανονισμού ΟΕΕ/ΗΕ αριθ. 54 (11) και της παραγράφου 2.28 του κανονισμού ΟΕΕ/ΗΕ αριθ. 106 (12)·
118)
ως «σύμβολο της κατηγορίας ταχύτητας» νοείται το σύμβολο που ορίζεται στην παράγραφο 2.28 του κανονισμού ΟΕΕ/ΗΕ αριθ. 75, στην παράγραφο 2.29 του κανονισμού ΟΕΕ/ΗΕ αριθ. 30, στην παράγραφο 2.28 του κανονισμού ΟΕΕ/ΗΕ αριθ. 54 και στην παράγραφο 2.29 του κανονισμού ΟΕΕ/ΗΕ αριθ. 106·
119)
ως «τύπος οχήματος όσον αφορά την πινακίδα μέγιστου ορίου ταχύτητας και τη θέση της στο όχημα» νοούνται οχήματα τα οποία δεν διαφέρουν σε ουσιώδη στοιχεία, όπως η μέγιστη σχεδιαστική ταχύτητα του οχήματος και το υλικό, ο προσανατολισμός και τα χαρακτηριστικά σχεδιασμού της πινακίδας μέγιστου ορίου ταχύτητας·
120)
ως «σχεδόν επίπεδη επιφάνεια» νοείται μια επιφάνεια από στερεό υλικό, με ακτίνα καμπυλότητας τουλάχιστον 5 000 mm·
121)
ως «τύπος οχήματος όσον αφορά τα εσωτερικά εξαρτήματα και τις θύρες» νοούνται οχήματα που δεν παρουσιάζουν μεταξύ τους διαφορές σε ουσιώδη στοιχεία, όπως τα χαρακτηριστικά σχεδιασμού των εσωτερικών εξαρτημάτων, τον αριθμό και τη θέση των καθισμάτων και των θυρών·
122)
ως «στάθμη του πίνακα οργάνων» νοείται η γραμμή που ορίζεται από τα σημεία επαφής των κάθετων εφαπτομένων προς τον πίνακα οργάνων ή στη στάθμη του οριζόντιου επιπέδου που συμπίπτει με το σημείο R της θέσης καθημένων του οδηγού όταν αυτός βρίσκεται ψηλότερα από το εν λόγω σημείο επαφής της εφαπτομένης·
123)
ως «ακμές επαφής» νοούνται ακμές με τις οποίες μπορεί να έρθει σε επαφή η επιφάνεια μιας συσκευής δοκιμών και μπορούν να αποτελούνται από δομές, στοιχεία ή κατασκευαστικά στοιχεία που βρίσκονται οπουδήποτε στο όχημα, τα οποία περιλαμβάνουν ενδεικτικά το δάπεδο του θαλάμου επιβατών, τις πλευρές, τις θύρες, τα παράθυρα, την οροφή, τις κολώνες της οροφής, τις νευρώσεις της οροφής, τα αλεξήλια, τον πίνακα οργάνων, τη διάταξη χειρισμού του συστήματος διεύθυνσης, τα καθίσματα, τα προσκέφαλα, τις ζώνες ασφαλείας, τους μοχλούς, τα κουμπιά, τα καλύμματα, τα διαμερίσματα και τα φώτα·
124)
ως «θύρα» νοείται οποιαδήποτε δομή ή υλικό που πρέπει να ανοιχθεί, να μετατοπιστεί, να διπλωθεί, να ξεκουμπωθεί, να συρθεί προς τα έξω ή να χειραγωγηθεί με οποιονδήποτε άλλο τρόπο, προκειμένου ένα άτομο να εισέλθει ή να εξέλθει από το όχημα·
125)
ως «κέντρο θύρας» νοείται η τρισδιάστατη θέση σε κατακόρυφο επίπεδο παράλληλο προς το διάμηκες επίπεδο συμμετρίας του οχήματος, το οποίο συμπίπτει με το κέντρο βάρους της θύρας·
126)
ως «τύπος οχήματος όσον αφορά τη μέγιστη συνεχή ονομαστική ή καθαρή ισχύ και/ή τον περιορισμό σχεδιαστικής ταχύτητας του οχήματος» νοούνται οχήματα που δεν παρουσιάζουν μεταξύ τους διαφορές σε ουσιώδη στοιχεία, όπως η μέγιστη συνεχής ισχύς του (των) ηλεκτροκινητήρα(-ων) και/ή του κινητήρα, η μέγιστη σχεδιαστική ταχύτητα του οχήματος και τα χαρακτηριστικά σχεδιασμού των διατάξεων, καθώς και η μεθοδολογία που χρησιμοποιείται για να περιοριστεί αποτελεσματικά η μέγιστη ταχύτητα που μπορεί να επιτευχθεί και/ή η ισχύς του οχήματος·
127)
ως «τύπος οχήματος όσον αφορά τη δομική ακεραιότητα» νοούνται οχήματα τα οποία δεν διαφέρουν σε ουσιώδη στοιχεία, όπως τα χαρακτηριστικά σχεδιασμού των μηχανικών συνδέσεων, όπως οι συγκολλήσεις και κοχλιωτές συνδέσεις, καθώς και ο σκελετός, το πλαίσιο και/ή το αμάξωμα του οχήματος και ο τρόπος με τον οποίο ασφαλίζεται.
ΚΕΦΑΛΑΙΟ II
ΥΠΟΧΡΕΩΣΕΙΣ ΤΩΝ ΚΑΤΑΣΚΕΥΑΣΤΩΝ
Άρθρο 3
Απαιτήσεις τοποθέτησης και επίδειξης που σχετίζονται με τη λειτουργική ασφάλεια
1. Οι κατασκευαστές εξοπλίζουν τα οχήματα της κατηγορίας L, με συστήματα, μηχανικά μέρη και χωριστές τεχνικές μονάδες που επηρεάζουν τη λειτουργική ασφάλεια που σχεδιάζονται, κατασκευάζονται και συναρμολογούνται με τρόπο ώστε να δίνεται δυνατότητα στο όχημα σε κανονική χρήση και συντηρούμενο σύμφωνα με τις προδιαγραφές του κατασκευαστή να συμμορφώνεται με τις λεπτομερείς τεχνικές απαιτήσεις και διαδικασίες δοκιμών. Σύμφωνα με τα άρθρα 6 έως 22, οι κατασκευαστές αποδεικνύουν στην εγκρίνουσα αρχή, μέσω φυσικών δοκιμών επίδειξης, ότι τα οχήματα κατηγορίας L που διατίθενται στην αγορά, ταξινομούνται ή τίθενται σε κυκλοφορία στην Ένωση συμμορφώνονται με τις απαιτήσεις λειτουργικής ασφάλειας των άρθρων 18, 20, 22 και 54 του κανονισμού (ΕΕ) αριθ. 168/2013, καθώς και με τις λεπτομερείς τεχνικές απαιτήσεις και τις διαδικασίες δοκιμής που προβλέπονται στον παρόντα κανονισμό.
2. Οι κατασκευαστές αποδεικνύουν ότι τα ανταλλακτικά και ο εξοπλισμός που διατίθενται στην αγορά ή τίθενται σε λειτουργία στην Ένωση εγκρίνονται σύμφωνα με τις απαιτήσεις του κανονισμού (ΕΕ) αριθ. 168/2013, όπως καθορίζεται από τις λεπτομερείς τεχνικές απαιτήσεις και διαδικασίες δοκιμής που προβλέπονται στον παρόντα κανονισμό. Ένα εγκεκριμένο όχημα κατηγορίας L εφοδιασμένο με ένα τέτοιο ανταλλακτικό ή εξοπλισμό πληροί τις ίδιες λειτουργικές απαιτήσεις δοκιμών ασφάλειας και οριακές τιμές επιδόσεων, όπως ένα όχημα εξοπλισμένο με ένα πρωτότυπο ανταλλακτικό ή εξοπλισμό που πληροί τις απαιτήσεις αντοχής έως και εκείνες που προβλέπονται στο άρθρο 22 παράγραφος 2 του κανονισμού (ΕΕ) αριθ. 168/2013.
3. Οι κατασκευαστές υποβάλλουν στην εγκρίνουσα αρχή μια περιγραφή των μέτρων που λαμβάνονται για την πρόληψη των παρεμβάσεων αλλοίωσης και τροποποίησης του συστήματος διαχείρισης του συστήματος μετάδοσης, περιλαμβανομένων των υπολογιστών ελέγχου της λειτουργικής ασφάλειας.
Άρθρο 4
Εφαρμογή των κανονισμών ΟΕΕ/ΗΕ
1. Οι κανονισμοί ΟΕΕ/ΗΕ και οι τροποποιήσεις αυτών που ορίζονται στο παράρτημα I του παρόντος κανονισμού ισχύουν για την έγκριση τύπου.
2. Οι αναφορές στις κατηγορίες οχημάτων L1, L2, L3, L4, L5, L6 και L7 στους κανονισμούς ΟΕΕ/ΗΕ νοούνται ως αναφορές στις κατηγορίες οχημάτων L1e, L2e, L3e, L4e, L5e, L6e και L7e, αντίστοιχα, δυνάμει του παρόντος κανονισμού, περιλαμβανομένων τυχόν υποκατηγοριών.
3. Τα οχήματα με μέγιστη σχεδιαστική ταχύτητα του οχήματος ≤ 25 km/h πληρούν όλες τις σχετικές απαιτήσεις των κανονισμών ΟΕΕ/ΗΕ που ισχύουν για τα οχήματα με μέγιστη σχεδιαστική ταχύτητα του οχήματος 25 km/h.
Άρθρο 5
Τεχνικές προδιαγραφές σχετικά με τις λειτουργικές απαιτήσεις ασφαλείας και τις διαδικασίες δοκιμής
1. Οι διαδικασίες δοκιμών των επιδόσεων της λειτουργικής ασφάλειας εκτελούνται σύμφωνα με τις απαιτήσεις δοκιμών που ορίζονται στον παρόντα κανονισμό.
2. Οι διαδικασίες δοκιμής εκτελούνται από την εγκρίνουσα αρχή ή παρουσία αυτής ή, αν εξουσιοδοτηθεί από την εγκρίνουσα αρχή, από την τεχνική υπηρεσία.
3. Οι μέθοδοι μέτρησης και τα αποτελέσματα των δοκιμών αναφέρονται στην εγκρίνουσα αρχή στη μορφή έκθεσης δοκιμής που ορίζεται στο άρθρο 72 στοιχείο ζ) του κανονισμού (ΕΕ) αριθ. 168/2013.
Άρθρο 6
Απαιτήσεις που ισχύουν για τα όργανα ηχητικής προειδοποίησης
Οι διαδικασίες δοκιμής και οι απαιτήσεις επιδόσεων που ισχύουν για τα όργανα ηχητικής προειδοποίησης, όπως αναφέρονται στο παράρτημα II (B1) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με το παράρτημα II του παρόντος κανονισμού.
Άρθρο 7
Απαιτήσεις που ισχύουν για την πέδηση, συμπεριλαμβανομένων των συστημάτων αντιεμπλοκής κατά την πέδηση και των συνδυασμένων συστημάτων πέδησης, εφόσον υπάρχουν
Οι διαδικασίες δοκιμής και οι απαιτήσεις επιδόσεων που ισχύουν για την πέδηση, συμπεριλαμβανομένων των συστημάτων αντιεμπλοκής κατά την πέδηση και των συνδυασμένων συστημάτων πέδησης, εφόσον υπάρχουν, όπως αναφέρονται στο παράρτημα II (B2) και στο παράρτημα VIII του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα III του παρόντος κανονισμού.
Άρθρο 8
Απαιτήσεις που ισχύουν για την ηλεκτρική ασφάλεια
Οι διαδικασίες δοκιμής και οι απαιτήσεις επιδόσεων που ισχύουν για την ηλεκτρική ασφάλεια, όπως αναφέρεται στο παράρτημα II (B3) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα IV του παρόντος κανονισμού.
Άρθρο 9
Απαιτήσεις που ισχύουν για τη δήλωση κατασκευαστή σχετικά με τη δοκιμή αντοχής των συστημάτων, μερών και εξαρτημάτων λειτουργικής ασφάλειας
Η δήλωση του κατασκευαστή σχετικά με τη δοκιμή αντοχής των συστημάτων, μερών και εξαρτημάτων λειτουργικής ασφάλειας, όπως αναφέρεται στο παράρτημα II (Β4) του κανονισμού (ΕΕ) αριθ. 168/2013, συμμορφώνεται με τις απαιτήσεις που ορίζονται στο παράρτημα V του παρόντος κανονισμού.
Άρθρο 10
Απαιτήσεις που ισχύουν για τις εμπρόσθιες και οπίσθιες προστατευτικές δομές
Οι διαδικασίες δοκιμής και οι απαιτήσεις επιδόσεων που ισχύουν για τις εμπρόσθιες και οπίσθιες προστατευτικές δομές, όπως αναφέρονται στο παράρτημα II (B5) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα VI του παρόντος κανονισμού.
Άρθρο 11
Απαιτήσεις που ισχύουν για τους υαλοπίνακες, τους υαλοκαθαριστήρες, τις πλυντηρίδες ανεμοθώρακα και τις διατάξεις αποπάγωσης και αποθάμβωσης
Οι διαδικασίες δοκιμής και οι απαιτήσεις επιδόσεων που ισχύουν για τους υαλοπίνακες, τους υαλοκαθαριστήρες, τις πλυντηρίδες ανεμοθώρακα και τις διατάξεις αποπάγωσης και αποθάμβωσης, όπως αναφέρονται στο παράρτημα II (B6) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα VII του παρόντος κανονισμού.
Άρθρο 12
Απαιτήσεις που ισχύουν για τα χειριστήρια που ελέγχονται από τον οδηγό συμπεριλαμβανομένης της αναγνώρισης των χειριστηρίων, των ενδεικτικών λυχνιών και των δεικτών
Οι διαδικασίες δοκιμής και οι απαιτήσεις επιδόσεων που ισχύουν για τα χειριστήρια που ελέγχονται από τον οδηγό συμπεριλαμβανομένης της αναγνώρισης των χειριστηρίων, των ενδεικτικών λυχνιών και των δεικτών, όπως αναφέρονται στο παράρτημα II (B7) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα VIII του παρόντος κανονισμού.
Άρθρο 13
Απαιτήσεις που ισχύουν για την εγκατάσταση διατάξεων φωτισμού και φωτεινής σηματοδότησης, συμπεριλαμβανομένης της διάταξης αυτόματης ενεργοποίησης του φωτισμού
Οι διαδικασίες δοκιμής και οι απαιτήσεις επιδόσεων που ισχύουν για την εγκατάσταση διατάξεων φωτισμού και φωτεινής σηματοδότησης, συμπεριλαμβανομένης της διάταξης αυτόματης ενεργοποίησης του φωτισμού, όπως αναφέρονται στο παράρτημα II (B8) και στο παράρτημα VIII του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα IX του παρόντος κανονισμού.
Άρθρο 14
Απαιτήσεις που ισχύουν για την οπίσθια ορατότητα
Οι διαδικασίες δοκιμής και οι μετρήσεις προκειμένου να δοκιμαστούν οι σχετικές απαιτήσεις που ισχύουν για την οπίσθια ορατότητα, όπως αναφέρεται στο παράρτημα II (B9) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα X του παρόντος κανονισμού.
Άρθρο 15
Απαιτήσεις που ισχύουν για τη διάταξη προστασίας σε περίπτωση ανατροπής
Οι διαδικασίες δοκιμής και οι απαιτήσεις επιδόσεων που ισχύουν για τη διάταξη προστασίας σε περίπτωση ανατροπής, όπως αναφέρονται στο παράρτημα II (B10) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XI του παρόντος κανονισμού.
Άρθρο 16
Απαιτήσεις που ισχύουν για τις αγκυρώσεις των ζωνών ασφαλείας και τις ζώνες ασφαλείας
Οι διαδικασίες δοκιμής και οι απαιτήσεις επιδόσεων που ισχύουν για τις αγκυρώσεις των ζωνών ασφαλείας και τις ζώνες ασφαλείας, όπως αναφέρονται στο παράρτημα II (B11) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XII του παρόντος κανονισμού.
Άρθρο 17
Απαιτήσεις που ισχύουν για τις θέσεις καθημένων (σέλες και καθίσματα)
Οι διαδικασίες δοκιμής και οι απαιτήσεις επιδόσεων που ισχύουν για τις θέσεις καθημένων (σέλες και καθίσματα), όπως αναφέρεται στο παράρτημα II (B12) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XIII του παρόντος κανονισμού.
Άρθρο 18
Απαιτήσεις που ισχύουν για την κατευθυντικότητα, τη συμπεριφορά στις στροφές και τη διάμετρο στροφής
Οι διαδικασίες δοκιμής και οι απαιτήσεις επιδόσεων που ισχύουν για την κατευθυντικότητα, τη συμπεριφορά στις στροφές και τη διάμετρο στροφής, όπως αναφέρονται στο παράρτημα II (B13) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XIV του παρόντος κανονισμού.
Άρθρο 19
Απαιτήσεις που ισχύουν για την τοποθέτηση ελαστικών
Οι διαδικασίες δοκιμής και οι απαιτήσεις επιδόσεων που ισχύουν για την τοποθέτηση ελαστικών, όπως αναφέρεται στο παράρτημα II (B14) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XV του παρόντος κανονισμού.
Άρθρο 20
Απαιτήσεις που ισχύουν για την πινακίδα μέγιστου ορίου ταχύτητας του οχήματος και τη θέση επί του οχήματος
Οι διαδικασίες δοκιμής και οι απαιτήσεις επιδόσεων που ισχύουν για την πινακίδα μέγιστου ορίου ταχύτητας του οχήματος και τη θέση της επί οχημάτων κατηγορίας L, όπως αναφέρονται στο παράρτημα II (B15) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XVI του παρόντος κανονισμού.
Άρθρο 21
Απαιτήσεις που ισχύουν για τα συστήματα προστασίας των επιβατών, συμπεριλαμβανομένου του εσωτερικού εξοπλισμού και των θυρών του οχήματος
Οι διαδικασίες δοκιμής και οι απαιτήσεις επιδόσεων που ισχύουν για τα συστήματα προστασίας των επιβατών, συμπεριλαμβανομένου του εσωτερικού εξοπλισμού και των θυρών του οχήματος, όπως αναφέρονται στο παράρτημα II (B16) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XVII του παρόντος κανονισμού.
Άρθρο 22
Απαιτήσεις που ισχύουν για τη μέγιστη συνεχή ονομαστική ή καθαρή ισχύ και/ή τον περιορισμό σχεδιαστικής ταχύτητας οχήματος
Οι διαδικασίες δοκιμής και οι απαιτήσεις επιδόσεων που ισχύουν για τον σχεδιαστικό περιορισμό της μέγιστης συνεχούς ονομαστικής ή καθαρής ισχύος και/ή της ταχύτητας του οχήματος οχημάτων κατηγορίας L, όπως αναφέρονται στο παράρτημα II (B17) του κανονισμού (ΕΕ) αριθ. 168/2013, διεξάγονται και επαληθεύονται σύμφωνα με τις απαιτήσεις που ορίζονται στο παράρτημα XVIII του παρόντος κανονισμού.
Άρθρο 23
Απαιτήσεις που ισχύουν για την κατασκευαστική ακεραιότητα του οχήματος
Οι απαιτήσεις που ισχύουν για την κατασκευαστική ακεραιότητα του οχήματος, όπως αναφέρεται στο παράρτημα II (B18) και στο παράρτημα VIII του κανονισμού (ΕΕ) αριθ. 168/2013, πληρούνται σύμφωνα με τις απαιτήσεις που ορίζονται στο παράρτημα XIX του παρόντος κανονισμού.
ΚΕΦΑΛΑΙΟ III
ΥΠΟΧΡΕΩΣΕΙΣ ΤΩΝ ΚΡΑΤΩΝ ΜΕΛΩΝ
Άρθρο 24
Έγκριση τύπου οχημάτων, συστημάτων, κατασκευαστικών στοιχείων και χωριστών τεχνικών μονάδων
Σύμφωνα με το άρθρο 22 του κανονισμού (ΕΕ) αριθ. 168/2013 και με ισχύ από τις ημερομηνίες που ορίζονται στο παράρτημα IV, οι εθνικές αρχές, στην περίπτωση νέων οχημάτων που δεν συμμορφώνονται με τον κανονισμό (ΕΕ) αριθ. 168/2013 και τις διατάξεις του παρόντος κανονισμού, θεωρούν ότι τα πιστοποιητικά συμμόρφωσης δεν είναι πλέον έγκυρα για τους σκοπούς του άρθρου 43 παράγραφος 1 του κανονισμού (ΕΕ) αριθ. 168/2013 και, για λόγους που αφορούν τη λειτουργική ασφάλεια, απαγορεύουν τη διάθεση στην αγορά, την ταξινόμηση ή τη θέση σε κυκλοφορία των εν λόγω οχημάτων.
ΚΕΦΑΛΑΙΟ IV
ΤΕΛΙΚΕΣ ΔΙΑΤΑΞΕΙΣ
Άρθρο 25
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2016.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Οκτωβρίου 2013.

Labels: 7
8
3